Wara 30 sena tiġi rranġata u tingħata t-tarmak Triq in-Neolitiċi fir-Rabat, Għawdex Il-Ministru għal Għawdex Clint Camilleri żar Triq in-Neolitiċi fir-Rabat waqt li kien għaddej ix-xogħol fuqha, u li ġiet asfaltata b'finanzjament mill-ministeru ta' madwar €100,000. Il-Ministru Camilleri qal li din it-triq kienet tinsab fi stat diżastruż u ilha 30 sena biex tiġi rranġata. Spjega li ftit tal-ġimgħat ilu r-residenti infurmawh li Triq in-Neolitiċi fir-Rabat kienet għadha bit-torba. Il-ministru qal li r-raġuni li ngħatatlu kienet li x-xogħol qatt ma sar minħabba sfidi arkeoloġiċi f'dan is-sit. Il-ministru sostna li, "Filwaqt li nemmen bis-sħiħ li rridu nieħdu ħsieb il-wirt storiku ta' gżiritna, nemmen ukoll li ma stajniex inħallu lir-residenti ta' din it-triq bi triq fi stat diżastruż għal dawn is-snin kollha. Għalhekk, ħdimna sabiex insibu soluzzjoni u nirranġaw din it-triq mingħajr ma nagħmlu l-ebda ħsara fuq dak li jista' jkun hemm mirdum. Ix-xogħol sar taħt is-superviżjoni tas-Sovrintendenza tal-Wirt Kulturali". Huwa esprima li minkejja l-isfidi li ċerti xogħlijiet tal-infrastruttura jġibu magħhom, bħal din it-triq, ix-xogħol jagħtih aktar kuraġġ ikompli jaħdem. Il-Ministru għal Għawdex Clint Camilleri fakkar li l-aġenda infrastrutturali qed tiġi implimentata b'suċċess u f'sena sar rekord ta' aktar minn 52,000 metru kwadru ta' tarmak madwar Għawdex. Huwa temm billi rringrazzja lir-residenti tal-koperazzjoni tagħhom biex setgħet issir din it-triq.